C 375/30

Produkto specifikacijos reikšmingo pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2019/C 375/09)

Šiuo paskelbimu suteikiama teisė per tris mėnesius nuo šio paskelbimo dienos pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Queso de Valdeón“

ES Nr. PGI-ES-0267-AM01 – 5.7.2018

SKVN ( ) SGN (X)

1. Pareiškėjų grupė ir teisėtas interesas

Grupės pavadinimas Consejo Regulador de la Indicación Geográfica Protegida „Queso de Valdeón“

Adresas C/El Cantón, s/n, 24915 Posada de Valdeón (León), Spain Telefono numeris +34 987740514 E. paštas quesosv@quesospicosdeeuropa.com

Pareiškėjų grupė atstovauja bendriems „Queso de Valdeón“ gamintojų interesams, todėl ji yra teisėtai suinteresuota saugomos geografinės nuorodos „Queso de Valdeón“, kurios apsauga rūpinasi, specifikacijos pakeitimo paraiška.

2. Valstybė narė arba trečioji šalis

Ispanija

3. Keičiamos produkto specifikacijos dalys

☐ Produkto pavadinimas

☒ Produkto aprašymas

☐ Geografinė vietovė

☒ Kilmės įrodymas

☒ Gamybos būdas

☐ Ryšys su geografine vietove

☒ Ženklinimas etiketėmis

☒ Kita (kontrolės įstaiga)

4. Pakeitimo (-ų) pobūdis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimai

1 pakeitimas

Dalis „Produkto aprašymas“

Keitimo pagrindimas

Pirmoje pastraipoje sūris aprašytas išsamiau, kad būtų galima geriau apibrėžti produkto savybes.

Šis pakeitimas susijęs su pradinio bendrojo dokumento arba jo atitikmens 4.2 dalimi.

Dabartinės specifikacijos formuluotė

Sūriai, žymimi saugoma geografine nuoroda „Queso de Valdeón“, yra riebūs pelėsiniai sūriai, pagaminti iš karvės pieno arba karvės pieno ir avių ir (arba) ožkų pieno mišinio. Sūriai būna kieti ar tepami.

Siūlomas pakeitimas

Sūriai, žymimi saugoma geografine nuoroda „Queso de Valdeón“, yra riebūs pelėsiniai sūriai, pagaminti iš žalio ar pasterizuoto karvės pieno arba karvės ir avių ir (arba) ožkų pieno mišinio, naudojant pieno ar fermentinę koaguliaciją; iš žalio pieno pagaminti sūriai brandinami ne trumpiau kaip du mėnesius, iš pasterizuoto pieno – ne trumpiau kaip mėnesį. Sūriai būna kieti ar tepami.

2 pakeitimas

Dalis „Produkto aprašymas“

Keitimo pagrindimas

Šiek tiek padidintas kieto sūrio svorio intervalas (nuo 0,5–3 kg iki 0,2–3 kg). Šis padidinimas įtakos „Queso de Valdeón“ savybėms neturi. Pakeitimas padarytas dėl vartotojų mitybos įpročių kaitos, susijusios su socialiniais ir demografiniais visuomenės pokyčiais, kurie padarė įtaką vartojimo įpročiams. Vienas iš tokių pasikeitimų – maisto produktų paklausa mažesnėse pakuotėse, nes šeimos narių šiandien yra mažiau.

Šioje dalyje taip pat nurodoma, kad sūris gali būti parduodamas porcijomis.

Kita vertus, dėl to, kad įvairios įstaigos (viešbučiai, prekių platinimo grandinės ir pramonė) ėmė dažniau naudoti kokybiškų prekių ženklų sudedamąsias dalis, išaugo didesnių nekietųjų sudedamųjų dalių pakuočių, pvz., šia SGN žymimo tepamo sūrio, paklausa. Todėl tepamo sūrio pakuočių grynojo svorio intervalas padidintas iki 6 kg.

Dėl tokio paklausos grupė turi rasti naujų būdų savo produktams parduoti, tie būdai turi būti pritaikyti prie rinkos tendencijų ir reikalavimų, tačiau nuo to neturi suprastėti produktų kokybė.

Šie pakeitimai susiję su pradinio bendrojo dokumento arba jo atitikmens 4.2 dalimi.

Dabartinės specifikacijos formuluotė:

1. Kieto sūrio savybės — Morfologinės savybės — sūris cilindro formos, viršutinė ir apatinė pusės yra šiek tiek įgaubtos; — didžiausias aukštis – 15 cm, o didžiausias skersmuo – 25 cm; — svoris 0,5–3 kg.

2. Tepamo sūrio savybės — Morfologinės savybės

Sūrio pakuočių grynasis kiekis yra 20 g–1,5 kg.

Tepamas sūris yra visiškai vienalytis, be žievės.

Siūlomas pakeitimas

1. Kieto sūrio savybės — Morfologinės savybės — sūris cilindro formos, viršutinė ir apatinė pusės yra šiek tiek įgaubtos; — didžiausias aukštis – 15 cm, o didžiausias skersmuo – 25 cm; — svoris 0,2–3 kg. — Sūris taip pat gali būti parduodamas porcijomis.

2. Tepamo sūrio savybės — Morfologinės savybės

Sūrio pakuočių grynasis kiekis yra 20 g–6 kg. Pakuotės, kurių grynasis kiekis didesnis už 1,5 kg, skirtos tik maitinimo įstaigoms, prekių platinimo grandinėms ir pramonei.

Tepamas sūris yra visiškai vienalytis, be žievės.

3 pakeitimas

Dalis „Produkto aprašymas“ 1. – Kieto sūrio savybės

Keitimo pagrindimas

Išbraukiama paskutinė dalies pastraipa, kurioje nurodyti įvairūs sūrio pateikimo būdai. Manoma, kad šiuos paaiškinimus geriau įtraukti į 3.2 dalį nurodant, kad sūris gali būti parduodamas porcijomis, ir į 3.6 dalį, susijusią su ženklinimu, kurioje bus minima galimybė pardavinėti produktą porcijomis, su sąlyga, kad produktas supakuotas ir vartotojas gali žinoti jo kilmės vietą.

Produkto dalijimo į porcijas, kad būtų tenkinama vartotojų poreikis mažesnėms porcijoms, ir mažiausio porcijų svorio aprašymas išbrauktas, nes nei mažesnė už 250 g porcija, nei jos forma „Queso de Valdeón“ kokybei įtakos neturi.

Šis pakeitimas susijęs su pradinio bendrojo dokumento arba jo atitikmens 4.2 dalimi.

Išbrauktas specifikacijos tekstas

Kietas sūris taip pat gali būti parduodamas porcijomis, kurios gaunamos pjaunant sūrį skersai, pagal apskritimo spindulius; sūrio natūrali žievė išlieka, o mažiausias tokios porcijos svoris – 250 g.

4 pakeitimas

Dalis „Duomenys, kad produktas yra kilęs iš geografinės vietovės“

Keitimo pagrindimas

Kad būtų aiškesnė ir pritaikyta prie galiojančių teisės aktų, ši dalis buvo pertvarkyta.

Siekiant, kad nebūtų apribotas laisvas prekių ir paslaugų judėjimas, išbraukiamos nuorodos į Reguliavimo tarnybos išduotus leidimus ar atliktus patikrinimus.

Šis pakeitimas susijęs su pradinio bendrojo dokumento arba jo atitikmens 4.4 dalimi.

Dabartinės specifikacijos formuluotė:

— Sūriai turi būti pagaminti tik į Reguliavimo tarnybos registrus įtrauktose pieninėse ir brandinimo patalpose.

— Prieš pienines ir brandinimo patalpas įtraukiant į Reguliavimo tarnybos registrus turi būti atliktas jų pirminis įvertinimas; vėliau, norint, kad tie objektai iš registrų nebūtų išbraukti, tokie įvertinimai atliekami periodiškai.

— Sūriai turi būti gaminami taikant šioje specifikacijoje aprašytą metodą.

— Į rinką pateikiami tik sūriai su Reguliavimo tarnybos atitikties ženklu patvirtinta kilmės garantija, kurie buvo patikrinti pagal nustatytas taisykles.

— Antrinių etikečių, kurias Reguliavimo tarnyba pateikia sūrio pramonei, skaičius apskaičiuojamas remiantis pagaminto pieno kiekiu ir įvairių rūšių sūrių svoriu.

— Periodiški patikrinimai ir vertinimai turi būti grindžiami pieno, kai jis patenka į rauginimo talpą, analize, gamybos būdo patikrinimu, dokumentų tikrinimu, atsargų patikrinimu ir galutinio produkto mėginių ėmimu.

— Galimų pažeidimų atveju Reguliavimo taryba tam tikrais atvejais taikys savo darbo tvarkos taisyklėse nustatytas sankcijas.

— Reguliavimo taryba turi registrą, kuriame registruojamas numeruotų etikečių skaičius, narystės dokumentai ir išduoti sertifikatai.

Siūlomas pakeitimas

— Sūriai turi būti pagaminti tik registruotose ir kontroliuojamose pieninėse ir brandinimo patalpose.

— Prieš pienines ir brandinimo patalpas įtraukiant į registrus turi būti atliktas jų pirminis įvertinimas; vėliau, norint, kad tie objektai iš registrų nebūtų išbraukti, tokie įvertinimai atliekami periodiškai.

— Sūriai turi būti gaminami taikant šios specifikacijos E punkte aprašytą metodą.

— Į rinką pateikiami tik sūriai su etikete, kuri nurodo saugomą kilmės vietos nuorodą, patvirtinta kilmės garantija, kurie buvo patikrinti pagal gaminimo proceso metu numatytus patikrinimus.

— Periodiški patikrinimai ir vertinimai turi būti grindžiami pieno, kai jis patenka į rauginimo talpą, analize, gamybos būdo patikrinimu, dokumentų tikrinimu, atsargų patikrinimu ir galutinio produkto mėginių ėmimu.

— Visi veiklos vykdytojai turi gebėti nustatyti: a) viso gauto pieno tiekėją, kiekį ir kilmę; b) visų etiketėmis paženklintų sūrių gavėją, kiekį ir paskirtį; c) a punkte nurodyto gauto pieno ir kiekvienos etiketėmis paženklintų sūrių, nurodytų b punkte, partijos koreliaciją.

5 pakeitimas

Dalis „Gamybos būdas“

Keitimo pagrindimas

Trumpiausias sūrio, pagaminto iš pasterizuoto pieno, brandinimo laikotarpis sutrumpinamas nuo pusantro iki vieno mėnesio. Šis sutrumpinimas neturi jokios įtakos nei natūraliam brandinimo procesui, nei gatavo sūrio savybėms; tiesiog taip prisitaikoma prie sumažinto kietų sūrių svorio.

Šis pakeitimas susijęs su pradinio bendrojo dokumento arba jo atitikmens 4.5 dalimi.

Dabartinės specifikacijos formuluotė:

Iš žalio pieno pagaminti sūriai brandinami ne trumpiau kaip du mėnesius; iš pasterizuoto pieno pagaminti sūriai – ne trumpiau kaip pusantro mėnesio.

Siūlomas pakeitimas

Iš žalio pieno pagaminti sūriai brandinami ne trumpiau kaip du mėnesius; iš pasterizuoto pieno pagaminti sūriai – ne trumpiau kaip vieną mėnesį.

6 pakeitimas

Dalis „Gamybos būdas“

Keitimo pagrindimas

Su sūrių etiketėmis ir antrinėmis etiketėmis susijęs tekstas buvo išbrauktas, nes manoma, kad ši informacija tinkamesnė dalyje „Ženklinimas“. Žr. tekstą, įtrauktą į dalies „Ženklinimas“ pakeitimą, kur patikslinama naujoji teksto vieta specifikacijoje.

Šis pakeitimas nesusijęs su jokia pradinio bendrojo dokumento arba jo atitikmens dalimi.

Specifikacijos dalyje „Gamybos būdas“ išbrauktas tekstas

Etiketės ir antrinės etiketės prie sūrių ir tepamo sūrio pakuočių turi būti pritvirtintos prieš pat sūrius pateikiant į rinką.

7 pakeitimas

Ženklinimas etiketėmis

Keitimo pagrindimas

Į šią dalį perkeliamos visos nuorodos, susijusios su galimybe pardavinėti kietą, tepamą ar padalytą į porcijas sūrį su sąlyga, kad produktas supakuotas ir vartotojas gali žinoti jo kilmės vietą.

Siekiant, kad nebūtų apribotas laisvas judėjimas, išbraukiamos nuorodos į Reguliavimo tarnybos išduotus leidimus ar atliktus patikrinimus.

Patikslintas kai kurių įterptinų neprivalomų įrašų turinys ir pridėtas saugomos geografinės nuorodos logotipas, nes jo nėra galiojančioje specifikacijoje.

Įtrauktas 6 pakeitime iš dalies „Gamybos būdas“ išbrauktas tekstas.

Tekstas pertvarkytas siekiant aiškumo.

Šis pakeitimas susijęs su pradinio bendrojo dokumento arba jo atitikmens 4.8 dalimi.

Dabartinės specifikacijos formuluotė

Ant kiekvienos registruotos komercinės bendrovės komercinių etikečių turi būti įrašas „Indicación Geográfica Protegida „Queso de Valdeón““ ir Reguliavimo tarybos logotipas. Joms turi būti suteiktas Reguliavimo tarybos leidimas.

Prie jų taip pat turi būti pridėtas saugomos geografinės nuorodos atitikties ženklas – Reguliavimo tarybos išduota numeruota antrinė etiketė. Šiuo atitikties ženklu užtikrinamas produkto atsekamumas.

Sunumeruota antrinė etiketė turi būti pritvirtinta taip, kad jos nebūtų galima pakartotinai naudoti. Joje turi būti žodžiai „Consejo Regulador de la Indicación Geográfica Protegida „Queso de Valdeón““ ir Reguliavimo valdybos logotipas.

Reguliavimo taryba savo kokybės vadove nustato papildomas taisykles dėl saugomos geografinės nuorodos atitikties ženklo naudojimo – konkrečiai, dėl jo dydžio ir vietos ant gaminio.

Siūlomas pakeitimas

„Queso de Valdeón“ galima pardavinėti nepjaustytą, porcijomis arba tepamą, jei tik sūris supakuojamas ir vartotojui nurodoma jo kilmė.

Ant parduodamo saugomo produkto klijuojamose komercinėse etiketėse turi būti nurodytas saugomos geografinės nuorodos pavadinimas ir logotipas.

Ant kietų ir tepamų sūrių turi būti uždėtos antrinės etiketės su individualiu serijos numeriu. Šioje antrinėje etiketėje turi būti nurodytas saugomos geografinės nuorodos pavadinimas ir logotipas.

Ant porcijomis parduodamų sūrių etikečių turi būti nurodytas saugomos geografinės nuorodos pavadinimas ir logotipas, taip pat nuorodos apie sūrio kilmę.

Etiketės ir antrinės etiketės prie sūrių ir tepamo sūrio pakuočių turi būti pritvirtintos prieš sūrius pateikiant į rinką.

SGN logotipas:

8 pakeitimas

Dalis „Kontrolės įstaiga“

Keitimo pagrindimas

Kompetentinga kontrolės įstaiga yra Instituto Tecnológico Agrario de Castilla y León (Kastilijos ir Leono technologinis žemės ūkio institutas).

Šis pakeitimas susijęs su pradinio bendrojo dokumento arba jo atitikmens 4.7 dalimi.

Dabartinės specifikacijos formuluotė:

Pavadinimas Consejo Regulador de la Indicación Geográfica Protegida „Queso de Valdeón“

Adresas C/El Cantón, s/n. 24915-Posada de Valdeón (León). Telefono numeris +34 987740514 Faksas +34 987740568

Saugomos geografinės nuorodos „Queso de Valdeón“ Reguliavimo taryba atitinka standartą EN 45011 „Bendrieji reikalavimai produktų sertifikavimo sistemas valdančioms įstaigoms“.

Siūlomas pakeitimas

Instituto Tecnológico Agrario de Castilla y León

Ctra. de Burgos Km 119. Finca Zamadueñas 47071 Valladolid (Spain) Telefono numeris +34 983412034 Faksas + 34 983412040 E. paštas controloficial@itacyl.es

Saugomos geografinės nuorodos „Queso de Valdeón“, specifikacijoje aprašytų sąlygų tikrinimas yra „Instituto Tecnológico Agrario de Castilla y León“ kompetencijoje tam pasitelkiant Maisto kokybės ir reklamos direktoratą pagal 2014 m. kovo 19 d. Įstatymo Nr. 1/2014 dėl Kastilijos ir Leono žemės ūkio įstatymo 139 straipsnį.

BENDRASIS DOKUMENTAS

„Queso de Valdeón“

ES Nr. PGI-ES-0267-AM01 – 5.7.2018

SKVN ( ) SGN (X)

1. Pavadinimas

„Queso de Valdeón“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto rūšis

1.3. klasė. Sūriai

3.2. Produkto, kurio pavadinimas nurodytas 1 punkte, aprašymas

Sūriai, žymimi saugoma geografine nuoroda „Queso de Valdeón“, yra riebūs pelėsiniai sūriai, pagaminti iš žalio ar pasterizuoto karvės pieno arba karvės ir avių ir (arba) ožkų pieno mišinio, naudojant pieno ar fermentinę koaguliaciją; iš žalio pieno pagaminti sūriai brandinami ne trumpiau kaip du mėnesius, iš pasterizuoto pieno – ne trumpiau kaip mėnesį. Sūriai būna kieti ar tepami.

1. Kieto sūrio savybės Morfologinės savybės Sūris yra cilindro formos, viršutinė ir apatinė pusės yra šiek tiek įgaubtos. Didžiausias aukštis – 15 cm, o didžiausias skersmuo – 25 cm. Sūrio svoris – 0,2–3 kg. Sūris taip pat gali būti parduodamas porcijomis. Fizinės ir cheminės savybės Riebalų kiekis sausojoje medžiagoje yra 45 % arba didesnis. Mažiausias drėgnis – 30 %. Druskos kiekis mažesnis nei 3,5 %. Organoleptinės savybės Žievė natūrali, plona, minkšta, gelsvos spalvos su pilkais atspalviais. Prapjovus matoma lygi tekstūra, su daug vienodai pasiskirsčiusių įvairaus dydžio ertmių ir su žalsvai melsvu atspalviu. Sūrio minkštimas yra dramblio kaulo – kreminės spalvos, labai blizgus, su įvairaus intensyvumo dėmėmis priklausomai nuo brandinimo laipsnio. Minkštimas neelastingas ir trapus, nelabai kietas, vidutiniškai lankstus, tirpsta burnoje, tirpus ir nelipnus. Pusiau brandintų sūrių aromatas rūgštokas ar pieniškas, jaučiamas tipiškas pelėsių kvapas. Sūriui bręstant pieno kvapas išnyksta, aromatas tampa vis ilgalaikiškesnis ir intensyvus, atsiranda aštresnių, vaisinių ar net kvapių aromatų, tačiau pelėsių kvapas nedingsta. Skonis intensyvus, sūrus ir aštrus, aitrokas; kuo ilgiau sūris brandinamas, tuo skonis išraiškingesnis ir stipresnis dėl ožkos ar avies pieno. Skonis išlieka ilgai, ypač ilgiau brandintų sūrių.

2. Tepamo sūrio savybės Morfologinės savybės Sūrio pakuočių grynasis kiekis yra 20 g–6 kg. Pakuotės, kurių grynasis kiekis didesnis už 1,5 kg, skirtos tik maitinimo įstaigoms, prekių platinimo grandinėms ir pramonei. Tepamas sūris yra visiškai vienalytis, be žievės. Fizinės ir cheminės savybės Riebalų kiekis sausojoje medžiagoje yra 45 % arba didesnis. Mažiausias drėgnis – 30 %. Druskos kiekis mažesnis nei 3,5 %. Organoleptinės savybės Masė yra dramblio kaulo baltumo su žalsvai mėlynu atspalviu, nelabai blizgi. Kuo aukštesnė gaminio temperatūra, tuo masė tampa lipnesnė, jos konsistencija vidutinė, primena sviestą. Kvapas šiek tiek rūgštokas arba pieniškas, jaučiamas nuolatinis stiprus pelėsių kvapas. Sūris tirpsta burnoje, yra tirpus ir vidutiniškai lipnus. Skonis yra intensyvus, aštrokas, jei naudojamas ožkos arba avies pienas, skonis dar intensyvesnis. Sūris gana sūrus ir šiek tiek aštrus. Skonis išlieka ilgai.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Mažiausi analitiniai dydžiai rauginimo talpoje sumaišius įvairių rūšių pieną:

— riebalai (%): 3,5

— baltymai (%): 3,1

— sausoji medžiaga (%): 12,0

3.4. Specialūs gamybos veiksmai, atliktini nustatytoje geografinėje vietovėje

Sūris gaminamas ir brandinamas nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

„Queso de Valdeón“ galima pardavinėti nepjaustytą, porcijomis arba tepamą, jei tik sūris supakuojamas ir vartotojui nurodoma jo kilmė.

Ant parduodamo saugomo produkto klijuojamose komercinėse etiketėse turi būti nurodytas saugomos geografinės nuorodos pavadinimas ir logotipas.

Ant kietų ir tepamų sūrių turi būti uždėtos antrinės etiketės su individualiu serijos numeriu. Šioje antrinėje etiketėje turi būti nurodytas saugomos geografinės nuorodos pavadinimas ir logotipas.

Ant porcijomis parduodamų sūrių etikečių turi būti nurodytas saugomos geografinės nuorodos pavadinimas ir logotipas, taip pat nuorodos apie sūrio kilmę.

Etiketės ir antrinės etiketės prie sūrių ir tepamo sūrio pakuočių turi būti pritvirtintos prieš sūrius pateikiant į rinką.

SGN logotipas:

4. Glaustas geografinės vietovės apibūdinimas

Posada de Valdeón (León) savivaldybė.

5. Ryšys su geografine vietove

Geografinės vietovės ir produkto ryšys yra pagrįstas įvairiais elementais, pavyzdžiui, vietovės klimatu, tradiciniu gamybos būdu ir geru produkto vardu.

„Queso de Valdeón“ pavadinimas kilo iš Posada de Valdeónsavivaldybės, esančios Picos de Europa nacionaliniame parke. Šią vietovę supa didelės gamtinės kliūtys, dėl kurių ji tampa gana atskira vieta. Šios kliūtys – tai Panderruedas (1 450 m), Pontón (1 311 m) ir Pandetrave (1 562 m) kalnai.

Tarp šių aukštų kalnų yra gilus slėnis, kurio vidutinis aukštis – 650 m.

Vietovės klimatas gali būti laikomas kalnų klimatu. Žiemos čia ilgos ir šaltos, šalnos laikosi daug dienų (nuo lapkričio iki balandžio mėn. – daugiau kaip 100 dienų), būdingi gausūs krituliai, dažniausiai sniegas. Vasaros trumpos ir vėsios (mažiausia vidutinė temperatūra – 5–6 °C, daugiausia – 18 °C), krituliai gausūs, nors ir trumpesni lyginant su likusiu metų laikotarpiu. Dėl rūko santykinis drėgnis vasarą išlieka didelis.

Vidutinis metinis kritulių kiekis slėnyje yra 1 100 mm, kalnų viršūnėse – 1 800.

Istoriškai šie veiksniai, kartu su grotų (olų) buvimu vietovėje, lėmė tam tikrų ypatingų savybių, susijusių su sūrių brandinimu, raidą. Tokios savybės susijusios su geografinėje vietovėje dėl kalnuotumo prieinama žaliava.

Specifinis šios vietovės mikroklimatas kartu su tradicine gamybos praktika yra palankus mikroflorai, kuri suteikia sūriams tam tikrų savybių.

Produkto savybės nuo pat pradžių yra specifinės: tai mėlynas sūris, kurio išvaizda skiriasi nuo kitų šioje vietovėje gaminamų sūrių, tačiau ši savybė ypač pastebima sūrį pjaustant, kai pasimato įvairaus dydžio žalsvai mėlynos spalvos skylutės. Sūris brandinamas esant žemai temperatūrai ir didelei drėgmei, pakartojant brandinimo geografinės vietovės grotose sąlygas. Tai aiškiai matyti iš matomų pelėsių ir iš sūrio kvapo bei skonio.

Keliuose XIX amžiaus ir XX amžiaus pradžios rašytiniuose šaltiniuose aprašoma šių saugomų sūrių amatininkiška gamyba tokiomis sąlygomis. Šiandien Valdeón slėnyje naudojami gamybos metodai, panašūs į naudotus prieš kelis šimtmečius, bet kartu taikomi ir kiti procesai, pasitelkiant naujas technologijas. Tačiau pagrindiniai šioje dalyje aprašomi gamybos proceso principai vis dar yra plačiai taikomi.

Sūrio Valdeón slėnyje gamybos ištakos siekia laikus, buvusius dar iki Romos imperijos atsiradimo, kai ožkos pienas buvo naudojamas kaip žaliava.

Pirmieji įrašai apie sūrio gamybą Valdeón slėnyje mus pasiekia iš XIX amžiaus vidurio. Pascual Madoz savo knygoje Diccionario (1845–1859 m.), užsimena apie sūrių gamybą ir apie ožkų reikšmę slėnio kaimeliuose.

Antroje XIX amžiaus pusėje Valdeón slėnyje sūrio gamyba užėmė svarbią vietą. Vasarą, kai bandos ganydavosi kalnų pievose, sūrį iš pieno gamindavo tiesiog piemenų trobelėse arba veždavo į žemyn slėnį. 1892 m. tai paliudijo Saint-Saud grafas: „Tvirtos Valdeón merginos avėdamos klumpes su trimis mediniais gumbeliais paduose ryte ir vakare lipa į kalnus, lipdamos aukštyn jos nešasi ožkos odos maišelius su užkandžiais, o grįždamos iš kalnų į jį įsideda vynmaišius su pienu“.

Iš daugelio pasakojimų matyti, kad mėlynojo sūrio gamyba slėnyje, o po to jo pardavimas apylinkių turguose nuo XX amžiaus pradžios buvo svarbi veikla. Labai išsamus Doña Marmeta Pérez Marcos pasakojimas: „Visi mano protėviai kilę iš Caín, aš pati irgi ten gimiau 1922 m. Tėvai receptą perėmė iš savo tėvų, o dar visai neseniai ir aš pagal jį gamindavau. Naudojome ožiuko šliužo fermentą 50–60 litrams pieno per dieną surauginti ir gamindavome maždaug kilogramo svorio sūrius. Su asilu gabendavome juos į Puentealmuey, tai daugiau nei 50 kilometrų. Po karo parduodavome sūrius už 36 pesetas už kilogramą. Arenas de Cabrales sūrius ėmėme pardavinėti jau po karo. Sūriai buvo pagaminti naudojant ožkos, avies ir šiek tiek karvės pieno, pridėdavome šliužo fermento. Susidarius varškei dėdavome juos į „arno“ (sūrio formą), po to į kubilą („duerna“), kur palikdavome dvi dienas, kad nubėgtų išrūgos. Tuomet išimdavome ir sudėdavome ant lentelių piemenų trobelėse, kad džiūtų. Po penkiolikos dienų sūriai būdavo gatavi. Tačiau tam, kad sūriai taptų geri, mėlyni, palikdavome juos grotose. Po mėnesio sūriai būdavo puikūs.“

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

http://www.itacyl.es/documents/20143/342640/2019_02_8+Pliego+Q+Valde%C3%B3n+.pdf/fbc379cc-8473-8829-744b-6baf02ed5ba7

(1) OL L 343, 2012 12 14, p. 1.